《题石室藏书图》
清代·刘文如

开匣拜遗容，凄然心暗伤。未及见慈亲，惟见图卷长。

夫子秉遗教，显亲早名扬。当年课夜读，教以古文章。

治家似钟郝，半典嫁时裳。聚得千卷书，训以石室藏。

夫子成德器，终天忆北堂。四祭陈五鼎，举爵每徬徨。

哀哉寸草心，难报春晖光。于今选楼上，即是古墨庄。

圣恩酬母德，更图一品妆。

作者简介：刘文如，字书之，阮文达公侧室。